Salwing van jou huis - www.bybelkennis.co.za
by Mitch Kalp · Published 29/03/2012 · Updated 28/09/2014
Salwing van jou huis – Kobus Kok
Sonja Pretorius vra:
Ek het opgelees oor julle antwoorde oor salwing, maar ek bly nog steeds 'n vraag hê. Wat beteken as iemand 'n huis salf met gebed en olie gebruik? Kan enige iemand dit doen? Hoekom word dit gedoen? As jy die kind van die Here is en jy vertrou Hom waarom twyfel jy oor die seëninge van die Here oor jou en vir wie jy bid?
Ek stem saam dat geloof en vertroue in die Here nie plek moet maak vir 'n soort bygelowigheid waar salwing met olie gebed of vertroue vervang nie. Baie mense dink dat indien hulle hulle huis, hond, kar of wat ook al salf, een of ander geestelike lagie van beskerming oor hulle sal wees. Dit kom neer op 'n magiese of bygelowige aanwending van rituele. Die punt is dat die krag nie in die salwingsolie lê nie, maar in God. Die olie is net die teken wat jou daaraan behoort te herinner. Daarom kan mense maar hulle huis of hond salf, so lank hulle net nie dink die salwing het een of ander geheime of bonatuurlike krag nie. Indien hulle wel salwing sien as iets wat so ekstra beskermingslagie verseker, maak hulle hulle eintlik skuldig aan heidense denke. Die Jode het profete gesalf en selfs hulle huise, maar dit was 'n teken wat heengewys het na die geestelike waarheid wat God aan hulle wou kommunikeer en is 'n sigbare teken wat hulle daaraan sou herinner.